b'\n_START_ARTICLE_\nEdward Charles Pickering\n_START_SECTION_\n\xc5\xbdivljenje in delo\n_START_PARAGRAPH_\nPickering velja poleg Vogla za odkritelja prvih spektroskopskih dvojnih zvezd. Napisal je delo v dveh delih Elementi fizikalnih postopkov (Elements of Physical Manipulations) (1873-76)._NEWLINE_Bil je predstojnik Observatorija Harvardovega kolid\xc5\xbea (Harvard College Observatory), kjer je naredil velik korak pri raziskovanju zvezdnih spektrov s pomo\xc4\x8djo fotografije. Izvr\xc5\xa1il je zelo veliko \xc5\xa1tevilo fotometri\xc4\x8dnih in spektroskopskih opazovanj. Izna\xc5\xa1el je posebno vrsto fotometra. Z meridianskim fotometrom, ki ga je tudi sam izna\xc5\xa1el so pod njegovim vodstvom dolo\xc4\x8dili navidezne sije ve\xc4\x8d kot 45.000 zvezdam. Njegova opazovanja (vidna in fotografska) so dragoceno gradivo za zvezdno statistiko, \xc5\xa1e posebej pri spremenljivkah._NEWLINE_Pri njem je delalo ve\xc4\x8d odli\xc4\x8dnih astronomk, med njimi Cannonova, Leavittova in Mauryjeva. Njegove sodelavke, ki so v znanstveni srenji dobile naziv\xc2\xa0\xc2\xbbPickeringov harem\xc2\xab\xc2\xa0so na tem observatoriju prispevale ve\xc4\x8d zelo pomembnih odkritij._NEWLINE_Leta 1901 je s Cannonovo izdelal novo spektralno razvrstitev zvezd._NEWLINE_Pod njegovim vodstvom so leta 1918 objavili Spominski katalog Henryja Draperja (Henry Draper Memorial Catalogue) v katerem je bil za vsako zvezdo dolo\xc4\x8den spektralni razred. Vseboval je 225.300 zvezd, danes pa z dodatki vsebuje spektre 359.083 zvezd. Kot rezultat njegovega dela je nastala Harvardska fotografska knji\xc5\xbenica (Harvard Photographic Library), ki vsebuje ve\xc4\x8d kot 250.000 fotografij.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba (RAS) mu je leta 1866 in 1901 podelila zlato medaljo. Leta 1888 je prejel medaljo Henryja Draperja, leta 1908 pa medaljo Bruceove.\n_START_SECTION_\nPoimenovanja\n_START_PARAGRAPH_\nKraterja na Luni (Pickering) in na Marsu (Pickering), ter asteroid glavnega pasu 784 Pickeringia se imenujejo po njem in po bratu Williamu.'